[{"text_idx": "#000002", "text": "Wyt ti\u2019n derbyn canlyniadau Lefel A cyn hir, neu efallai wedi cael nhw\u2019n barod erbyn i ti ddarllen hwn? Poeni am beth fydd yn digwydd nesaf? Darllena am gyngor."}, {"text_idx": "#000003", "text": "Pa unai yw\u2019r canlyniadau yn well neu\u2019n waeth na\u2019r disgwyl, mae gen ti ddewisiadau. Edrychwn ar dy opsiynau Prifysgol, ail-sefyll, opsiynau gwahanol i\u2019r Brifysgol a ble i gael cyngor."}, {"text_idx": "#000004", "text": "Bydd y bwrdd arholi yn gyrru\u2019r canlyniadau yn syth i UCAS, a bydda nhw yn rhoi gwybod i\u2019r Brifysgol rwyt ti wedi dewis. Efallai bydd dy opsiynau wedi newid ers i ti benderfynu ar dy Brifysgol misoedd yn o\u0302l."}, {"text_idx": "#000005", "text": "Efallai nad oeddet ti wedi gwneud cais am y cwrs delfrydol am nad oeddet ti\u2019n disgwyl cael y canlyniadau oedd ei angen. Os wyt ti wedi gwneud cais am gwrs neu Brifysgol arall ac wedi llwyddo cael lle diamodol, yna gallet ti ddewis gwrthod dy le a symud i\u2019r broses Clirio. Sicrha dy fod di\u2019n bendant nad wyt ti eisiau gwneud y cwrs yma cyn dod i benderfyniad. Siarada gyda\u2019r Brifysgol a dy gynghorydd gyrfa yn yr ysgol neu goleg cyn dewis. Mae gan UCAS wybodaeth bellach am hyn."}, {"text_idx": "#000006", "text": "Pethau ddim wedi mynd cystal? Paid poeni. Efallai bydd y Brifysgol yn dal yn hapus i dy dderbyn ar y cwrs neu\u2019n cynnig cwrs gwahanol i ti. Mewngofnoda i dy gyfrif UCAS i weld. Os ddim, ac rwyt ti\u2019n dal yn awyddus i fynd i\u2019r Brifysgol, gallet ti ddewis mynd trwy\u2019r broses Clirio a gweld pa gyrsiau neu Brifysgolion eraill sydd yn agored i ti."}, {"text_idx": "#000007", "text": "Cer i edrych ar dudalennau Mynd i\u2019r Brifysgol ar wefan Gyrfa Cymru sydd a\u0302 gwybodaeth a dolenni defnyddiol, gan gynnwys y broses Clirio, cyllid a dewis y pwnc cywir."}, {"text_idx": "#000008", "text": "Os wyt ti\u2019n benderfynol ar yrfa benodol ac angen cael gradd benodol i gyflawni hynny, yna mae posib i ti ail-sefyll dy Lefel A. Dim ond unwaith y flwyddyn gellir sefyll arholiadau Lefelau A felly bydd rhaid disgwyl tan fis Mehefin nesaf. Siarada ag athro os wyt ti eisiau dychwelyd i\u2019r ysgol i ail-sefyll arholiadau. Neu efallai dy fod di\u2019n awyddus i symud ymlaen o\u2019r ysgol ac ail-sefyll arholiadau mewn coleg lleol yn lle hynny. Mae cyngor gwych i\u2019w gael ar The Mix yn ymwneud ag ail-sefyll arholiadau."}, {"text_idx": "#000009", "text": "Nid y brifysgol yw\u2019r unig opsiwn sydd yn agored i ti. Efallai dy fod di wedi cael y graddau oedd ei angen ond wedi newid dy feddwl am fynd i\u2019r Brifysgol. Efallai nad wyt ti wedi llwyddo i gael y graddau oedd ei angen i wneud y cwrs delfrydol."}, {"text_idx": "#000010", "text": "Mae Llywodraeth Cymru yn cynnig Gwarant i Bobl Ifanc 16-25 oed yng Nghymru. Cynnig o gefnogaeth ydy hyn i gael lle mewn addysg neu hyfforddiant, darganfod swydd, neu ddod yn hunangyflogedig. Manylion pellach ar wefan Cymru\u2019n Gweithio."}, {"text_idx": "#000011", "text": "Os wyt ti angen help i drafod dy opsiynau, cysyllta a\u0302 Gyrfa Cymru i siarad gyda chynghorydd gyrfa."}, {"text_idx": "#000012", "text": "Efallai nad yw pethau wedi digwydd yn y ffordd roeddet ti wedi\u2019i obeithio, ond paid gadael i hyn dy drechu. Mae\u2019n iawn i ti deimlo fel hyn am dipyn, ond yna mae angen symud ymlaen ac edrych tuag at y dyfodol gyda meddylfryd positif. Bydda\u2019n rhagweithiol. Gwna benderfyniadau am y camau nesaf yn hytrach nag teimlo\u2019n isel am sut yr aeth pethau. Ti sydd yn rheoli\u2019r hyn sy\u2019n digwydd nesaf."}, {"text_idx": "#000013", "text": "Os wyt ti angen cymorth a chyngor yna mae cynghorwyr Meic yn barod i wrando a chynnig gwybodaeth. Rydym yn llinell gymorth gyfrinachol, dienw, am ddim ar gael ar y ffo\u0302n, neges testun neu sgwrs ar-lein."}, {"text_idx": "#000015", "text": "Am ddim o ffonau symudol. Ni fydd yn ymddangos ar y bil."}, {"text_idx": "#000017", "text": "Oes rhywun yn gwrando arnat ti?"}, {"text_idx": "#000018", "text": "Rhywun i wrando. Rhywun i'th gymryd o ddifrif. Rhywun i roi cyngor."}]